b'\n_START_ARTICLE_\nFimoza\n_START_SECTION_\nFiziolo\xc5\xa1ka fimoza\n_START_PARAGRAPH_\nVe\xc4\x87ina dje\xc4\x8daka se ra\xc4\x91a s fiziolo\xc5\xa1kom fimozom - ko\xc5\xbeica im se ne mo\xc5\xbee prevu\xc4\x87i preko glavi\xc4\x87a penisa. To je normalno. U prvim godinama \xc5\xbeivota, fiziolo\xc5\xa1ko sljepljenje prepucija s glavi\xc4\x87em penisa prirodna je za\xc5\xa1tita glavi\xc4\x87a od utjecaja amonijaka iz mokra\xc4\x87e. _NEWLINE_Kod ve\xc4\x87ine djece prepucij se potpuno odvoji od glavi\xc4\x87a penisa tijekom prve tri godine \xc5\xbeivota. Tom prirodnom procesu rastezanja ko\xc5\xbeice i odljepljivanja od tkiva glavi\xc4\x87a mo\xc5\xbeemo pomo\xc4\x87i na na\xc4\x8din da dje\xc4\x8daku povremeno potegnemo ko\xc5\xbeicu \xe2\x80\x93 posebno nakon kupanja, s obzirom da topla voda povoljno utje\xc4\x8de na rastezanje ko\xc5\xbee._NEWLINE_Ako se ko\xc5\xbeica te\xc5\xa1ko prevla\xc4\x8di preko glavi\xc4\x87a, ili je uop\xc4\x87e nije mogu\xc4\x87e prevu\xc4\x87i, do tre\xc4\x87e godine \xc5\xbeivota ne morate dizati paniku. Jo\xc5\xa1 u tre\xc4\x87oj godini \xc5\xbeivota gotovo 50% dje\xc4\x8daka ima fiziolo\xc5\xa1ku fimozu, odn. unutra\xc5\xa1nja strana prepucija im je sljepljena za glavi\xc4\x87. Stoga se ne morate pretjerano zabrinjavati - osim ako otvor prepucija nije toliko uzak da izaziva smetnje otjecanju mokra\xc4\x87e. _NEWLINE_Ako primjetite da dijete ote\xc5\xbeano mokri, te da mu se na vrhu penisa stvara balon\xc4\x8di\xc4\x87 (ispod ko\xc5\xbee) ili mokra\xc4\x87a te\xc5\xa1ko prolazi u tankom mlazu \xe2\x80\x93 posavjetujte se s urologom! _NEWLINE_Dakle, ako u tre\xc4\x87oj godini fimoza ne nestane, posavjetujte se s urologom \xe2\x80\x93 koji \xc4\x87e procjeniti u kojem stupnju je fimoza prisutna, te da li je potrebno odstraniti veze prepucija i glansa, a u nekim slu\xc4\x8dajevima mo\xc5\xbeda i izvr\xc5\xa1iti operativni zahvat - djelomi\xc4\x8dno ili potpuno obrezivanje.'